**GLAVNI GRAD PODGORICA**

***Sekretarijat za kulturu i sport***

**PROGRAM RADA**

**SEKRETARIJATA ZA KULTURU I SPORT**

**ZA 2021. GODINU**

***Podgorica, decembar 2020. godine***

Na osnovu člana 82 Zakona o lokalnoj samoupravi („Službeni list CG“, br. 2/18 , 34/19 i 38/20), člana 32 Odluke o organizaciji i načinu rada uprave Glavnog grada -Podgorica (“Sl. list Crne Gore”, opštinski propisi br. 38/18, 43/18 i 10/20) i shodno Uputstvu Gradonačelnika o izradi godišnjeg programa rada i izvještaja o radu i ostvarivanju funkcije lokalne samouprave, broj 01-033/07-4 od 09.01.2007. godine, uz prethodno pribavljenu saglasnost Gradonačelnika, sekretarka Sekretarijata za kulturu i sport Glavnog grada, donosi

**PROGRAM RADA**

**SEKRETARIJATA ZA KULTURU I SPORT**

**ZA 2021. GODINU**

**UVODNE NAPOMENE**

Ovim Programom utvrđuju se poslovi i zadaci koje će Sekretarijat za kulturu i sport (u daljem tekstu: Sekretarijat) obavljati u toku 2021. godine.

Poslovi i zadaci koji su planirani Programom rada proizilaze iz djelokruga Sekretarijata koji je utvrđen Odlukom o organizaciji i načinu rada uprave Glavnog grada Podgorice saglasno zakonskim i podzakonskim propisima.

Svojim programskim aktivnostima, Sekretarijat za kulturu i sport ostvaruje razne vidove međunarodne saradnje. Međunarodna saradnja tokom 2021. godine biće usmjerena na aktivnosti u okviru bilateralne i multilateralne kulturno–umjetničke saradnje, na projekte i programe koji su vezani za evropske i svjetske tokove, saradnju sa stranim umjetnicima i stručnim organizacijama, pripremu programa međunarodne saradnje u okviru manifestacija koje su ovog karaktera, sprovođenje ugovora, sporazuma, konvencija i drugih opštih akata koji se odnose na međunarodnu kulturnu saradnju.

Kroz manifestacije koje su dio programskih aktivnosti Sekretarijata, tokom 2021. godine, nastaviće se kulturna saradnja u vidu organizovanja manifestacija, festivala, radnih posjeta, a u cilju razmjene kulturalnih iskustava, ali i njegovanja kulturne baštine.

Domen sporta je od posebnog interesa za Glavni grad Podgoricu, stoga će Sekretarijat za kulturu i sport i u 2021. godini intenzivirati međunarodnu saradnju. Jedan od vidova saradnje odvijaće se na bazi reciprociteta putem razmjene: iskustava i naučnih, stručnih i drugih saznanja u oblasti sporta i fizičke kulture, sportista i trenera, organizovanja sportskih i revijalnih takmičenja reprezentacije komplementarnih gradova, kao i razmjena iskustava za izgradnju sportskih objekata i njihovu standardizaciju. Na taj način stiču se nova iskustva i dobijaju dragocjene informacije o sportskim zbivanjima u svijetu koja su u trendu, što znatno doprinosi, ne samo inoviranju koncepcije i modela razvoja sporta u glavnom gradu i Državi, već i otvaranju šireg spektra mogućnosti korišćenja sportskih potencijala za stvaranje vrhunskih sportista i postizanje zapaženih sportskih rezultata. Ovaj vid saradnje koristio bi se i za prezentaciju privrede, turističkih i drugih resursa Podgorice i Crne Gore.

 **I – RAZVOJNA GRUPA POSLOVA**

**1. Prijedlog Programa podizanja spomen-obilježja**

Osnov za donošenje ovog programa sadržan je u članu 8 stav 2 Zakona o spomen-obilježjima („Sl.list CG“ br.40/08 i 40/11), kojim je propisano da se spomen-obilježja podižu u skladu sa programom podizanja spomen-obilježja koji donosi Skupština Glavnog grada, uz saglasnost organa državne uprave nadležnog za poslove kulture.

 **TEMA:** Program rada Skupštine

 **OBRAĐIVAČ:** Sekretarijat za kulturu i sport

 **PREDLAGAČ:** Gradonačelnik

 **ROK**: II kvartal 2021. godine

 **2. Program razvoja kulture Glavnog grada Podgorice 2021-2025.godine**

Program razvoja kulture Glavnog grada Podgorice za period 2020– 2024. godine donosi se na četiri godine u skladu sa Nacionalnim programom razvoja kulture 2016-2020. godine. Media plan za Program razvoja kulture: objavljivanje obavještenja o pristupanju izradi programa u dnevnoj štampi i na web sajtu; sprovođenje postupka prethodnog konsultovanja; objavljivanje javnog poziva za javnu raspravu, tri dana prije održavanja iste; javna rasprava; izvještaj o sprovedenoj javnoj raspravi.

 **TEMA:** Program rada Skupštine

 **OBRAĐIVAČ:** Sekretarijat za kulturu i sport

 **PREDLAGAČ:** Gradonačelnik

 **ROK**: III kvartal 2021. godine

 **II – NORMATIVNO-PRAVNA GRUPA POSLOVA**

**1. Davanje mišljenja o nacrtima i prijedlozima zakona i drugih propisa iz oblasti kulture, obrazovanja i sporta**

 U skladu sa potrebama donošenja izmjena i dopune zakona i drugih propisa iz upravnih oblasti koje su u djelokrugu Sekretarijata, a kojima se uređuju odnosi od interesa za Glavni grad, Sekretarijat je obavezan da pripremi za potrebe Skupštine, odnosno Gradonačelnika, odgovarajuća stručna mišljenja.

 **OBRAĐIVAČ**: Sekretarijat za kulturu i sport

 **ROK**: Stalan zadatak

**2. Davanje mišljenja za primjenu propisa iz oblasti kulture, obrazovanja i sporta**

 **OBRAĐIVAČ:** Sekretarijat za kulturu i sport

 **ROK**: Stalan zadatak

**3. Davanje inicijativa za donošenje, izmjene ili dopune zakona i drugih propisa radi potpunijeg i adekvatnijeg uređivanja odnosa iz oblasti kulture, obrazovanja i sporta**

 **OBRAĐIVAČ**: Sekretarijat za kulturu i sport

 **ROK**: Stalan zadatak

**III - KONTROLNA (UPRAVNO-NADZORNA) GRUPA POSLOVA**

 ***Upravni nadzor nad radom javnih službi čiji je osnivač Glavni grad***

**1. Izvještaj o radu javnih ustanova za 2020. godinu sa prijedlogom ocjena i zaključaka, i to:**

 **-** JU Narodna biblioteka „Radosav Ljumović“

* JU Muzeji i galerije Podgorice
* JU Gradsko pozorište Podgorice
* JU Kulturno-informativni centar „Budo Tomović“
* JU Kulturno-informativni centar „Zeta“ – Golubovci

Shodno odredbama člana 54 stav 1 tačka 29 Statuta Glavnog grada, Skupština razmatra izvještaje o radu javnih službi čiji je osnivač Glavni grad.

Osnivačkim aktima navedenih javnih ustanova u oblasti kulture propisano je da se sredstva za finansiranje njihove osnovne djelatnosti obezbjeđuju iz Budžeta Glavnog grada na osnovu programa rada koji donosi organ upravljanja ustanove, uz saglasnost Osnivača. Polazeći od navedenog Skupština će se izjasniti davanjem saglasnosti.

 **TEMA:** Program rada Skupštine

 **PREDLAGAČ:** Gradonačelnik

 **OBRAĐIVAČ**: Javne ustanove i Sekretarijat za kulturu i sport

 **ROK:** II kvartal 2021. godine

1. **Izvještaj o radu Društva sa ograničenom odgovornošću “Sportski objekti“ za 2020. godinu sa prijedlogom ocjena i zaključaka**

Izvještaj o radu društva sa organičenom odgovornošću, sadrži uvod, ostvarivanje osnovne funkcije, rad organa upravljanja, ostvarivanje odnosa i saradnje, organizaciju i kadrovsku osposobljenost, podatke o poslovnom prostoru i opremi, podatke o finansijskom poslovanju, ocjenu stanja i predlog mjera.

 **TEMA:** Program rada Skupštine

 **PREDLAGAČ:** Gradonačelnik

 **OBRAĐIVAČ**: Društvo sa ograničenom odgovornošću

“Sportski objekti“ i Sekretarijat za kulturu i sport

 **ROK:** II kvartal 2021. godine

1. **Mišljenje na Programe rada javnih službi iz oblasti kulture i sporta za 2021. godinu, i to:**
* JU Narodna biblioteka „Radosav Ljumović”
* JU Muzeji i galerije Podgorice
* JU Gradsko pozorište Podgorice
* JU Kulturno-informativni centar „Budo Tomović”
* JU Kulturno-informativni centar *Zeta* – Golubovci
* „Sportski objekti“d.o.o.Podgorica

**TEMA:** Program rada Skupštine

 **OBRAĐIVAČ:** Sekretarijat za kulturu i sport

 **ROK:** IV kvartal 2020. godine

**4. Mišljenje na statute javnih službi iz oblasti kulture i sporta i izrada prijedloga odluke o davanju saglasnosti;**

 **ROK:** Stalan zadatak

**5. Mišljenje na pravilnike o organizaciji i sistematizaciji u javnim službama iz oblasti kulture i sporta i izrada prijedloga rješenja o davanju saglasnosti;**

 **ROK:** Stalan zadatak

**6. Praćenje realizacije programa rada javnih službi iz oblasti kulture i sporta, sa prijedlogom mjera za kvalitetniji rad i razvoj u ovim oblastima;**

 **ROK:** Stalan zadatak

**7. Praćenje investicija iz oblasti kulture i sporta**

Sekretarijat za kulturu i sport će, kao i svake godine, pratiti realizaciju investicija u oblasti kulture i sporta, za koje su predviđena sredstva u Budžetu Glavnog grada Podgorice za 2021. godinu, čime se stvaraju uslovi da se Podgorica prepozna po kvalitetnim sadržajima iz ovih oblasti.

***IV- IZVRŠNA GRUPA POSLOVA***

**1.** **Davanje prijedloga za zaštitu, restauraciju ili konzervaciju spomenika kulture;**

 ***2.Rješavanje u upravnim stvarima***

**- Vođenje postupka u vezi sa ostvarivanjem prava na slobodni pristup informacijama koje su u posjedu Sekretarijata za kulturu i sport;**

**- Rješavanje u postupku usmjeravanja djece sa posebnim obrazovnim potrebama u odgovarajući obrazovni program i ustanovu;**

**- Rješavanje u postupku zabrane podizanja bespravno podignutog spomen-obilježja;**

**-Rješavanje o uklanjanju spomen-obilježja skidanjem spomen-objekta ili dijela spomen objekta koji su podignuti suprotno odredbama Zakona spomen-obilježjima (»Sl. list CG«, br. 40/08).**

 **NOSILAC POSLA:** Sekretarijat za kulturu i sport i

 Sekretarijat za planiranje prostora i održivi razvoj

***V - MANIFESTACIJE***

1. **Manifestacije iz oblasti kulture**

1. ***Dani Dragana Radulovića ( Krilata kolijevka )***

Povodom 70 godina od rođenja Dragana Radulovića Sekretarijat pokreće manifestaciju *Dani Dragana Radulovića*, sa tendencijom da ona postane tradicionalna i nadnacionalna.

Dragan Radulović je crnogorski pisac za djecu i višestruko ostvareni  kulturni poslenik. Osim književnošću i televizijskim radom, bavio se i slikarstvom i fotografijom.

Uspješna budućnost svake zemlje počiva na znanju obrazovanih pojedinaca u njoj. Prvi kontakt sa knjigom i obrazovanjem  stiče se upravo preko književnosti za djecu. Ova dvodnevna manifestacija ima za cilj da ukaže na značaj književnosti za djecu i da kroz sadržajan i brižljivo koncipiran program afirmiše rad stvaralaca za djecu i dječijeg stvaralaštva, a Podgoricu dodatno promoviše kao grad koji snažno podstiče umjetnost i stvara prepoznatljive kulturne sadržaje.

 **NOSILAC POSLA:** Sekretarijat za kulturu i sport u saradnji sa

vaspitno-obrazovnim i ustanovama kulture

            **Rok :** april 2021.godine

1. ***Ekonomija slobode***

Festival savremene umjetnosti „Ekonomija slobode“ koncipiran je kao pregled najvažnijih aktuelnih kretanja u savremenoj umjetnosti u kategorijama vizuelnih umjetnosti, performansa, teatra, muzike, filozofije i književnosti.

Festival okuplja umjetnike iz navedenih kategorija koje su u samom vrhu evropske, pa i svjetske scene. Festival će se realizovati u Podgorici, u nekadašnjem vojnom objektu koji je služio za remont vojnih vozila, u period 5-12. maj 2021.godine.

Festival sadrži četiri segmenta: Vizuelne umjetnosti, Teatar, Muzika i Filozofija;

Program svakog segmenta odgovara na pitanja postavljena temom festivala, a to je mikroekonomija života, odnosno pitanja društva, slobode i umjetnosti danas.

**NOSILAC POSLA:** Sekretarijat za kulturu i sport

 **ROK:** maj 2021

1. ***Dan najboljih***

Vrednujući rezultate koje postižu učenici osnovnih i srednjih škola, Sekretarijat organizuje manifestaciju „Dan najboljih”. Na prigodnoj svečanosti nagrađuju se najbolji učenici osnovnih i srednjih škola - dobitnici diplome *Luča* i pobjednici na državnom takmičenju učenika osnovnih i srednjih škola.

**NOSILAC POSLA:** Sekretarijat za kulturu i sport

u saradnji sa osnovnim i

 srednjim školama;

 **ROK:** jun 2021. godine

 ***4. Podgoričko kulturno ljeto***

Tradicionalna Manifestacija, koja je prepoznata po kvalitetno odabranom i estetski uspjelom programu već godinama plijeni pažnju publike. U cilju postizanja kvaliteta i u daljem organizovanju ove izuzetno značajne Manifestacije, nastojaće se ostati u domenu međunarodnog karaktera, raznovrsnosti i najboljih ostvarenja iz svih oblasti umjetnosti. Za razvoj kulture jednog grada i širenje duhovnih okvira, potrebno je pomjeranje granica estetskog. Odabirom programa koji zavrjeđuju pažnju šire publike, pokušaćemo da se ukljućimo u mrežu međunarodnih kulturnih tokova.

Kroz manifestaciju *Podgoričko kulturno ljeto*, nastojaće se približiti kulturne vrijednosti mladima kroz organizovanje panel diskusija, predavanja... Takođe, ova manifestacija je osnov za afirmaciju mladih umjetnika različitih profilacija uključivanjem i promovisanjem njihovog rada u program same manifestacije.

**NOSILAC POSLA:** Sekretarijat za kulturu i sport

u saradnji sa ustanovama kulture;

 **ROK:** maj – septembar 2021.godine

***5.Internacionalni sajam knjiga***

Imajući u vidu sve izraženiju potrebu građana za novim izdanjima i popularizacijom pisane riječi, inicirano je organizovanje Sajma knjiga koji će okupiti sve značajnije izdavačke kuće, ne samo iz države i regiona, već i iz Evrope i svijeta, a planiran je i niz književnih večeri, kako eminentnih domaćih autora, tako i inostranih.

 **NOSILAC POSLA:** Sekretarijat za kulturu i sport

u saradnji sa izdavačkim preduzećima

 **ROK:** oktobar 2021. godine

***6. Decembarska umjetnička scena - DEUS***

Sadržajna raznolikost programske šeme manifestacije *DEUS*, moguća je samo uz ostvarenu komunikaciju sa predstavnicima kulturnih centara van granica Crne Gore. Sekretarijat za kulturu i sport vodiće se u odabiru programskih aktivnosti načelom kvaliteta, prije svega. Sekretarijat će, kao i ranijih godina, imati ulogu medijatora, dakle posrednika između ustanova kulture i ostalih partnera.

 **NOSILAC POSLA:** Sekretarijat za kulturu i sport

 u saradnji sa ustanovama kulture

 **ROK:** decembar 2021. godine

1. ***Božidar Vuković Podgoričanin***

Prvu crnogorsku štampariju osnovao je zetski gospodar Đurađ Crnojević na Cetinju 1493. godine. Iz Cetinjske štamparije izašlo je pet knjiga: *Oktoih prvoglasnik (1493/94), Oktoih petoglasnik (1493/94), Psaltir s posljedovanjem (1495), Trebnik i Četvorojevanđelje (1495/96).* Sa padom Zete 1496. godine prestala je sa radom Cetinjska štamparija. Ipak rad štamparije nastaviće se kroz djelatnost Božidara Vukovića Podgoričanina u Veneciji. Krajem XV vijeka, Božidar Vuković Podgoričanin dolazi na teritoriju Venecije koja je bila jedan od centara štamparske djelatnosti u Evropi. Vuković pokreće štampariju 1519. ili 1520. godine.

Štamparska djelatnost Božidara Vukovića može se podijeliti u dvije faze: I štampanje Službanika i Psaltira s posljedovanjem (1519/20) i II štampanje Zbornika, Molitvenika, Oktoiha petoglasnika, Mineja i Molitvenika Trebnika (1536/40).

Knjige su štampane na crkvenoslovenskom jeziku.

Imajući u vidu značaj postojanja jedne ovakve štamparije i ličnosti, Sekretarijat za kulturu i sport inicirao je manifestaciju pod nazivom *Božidar Vuković Podgoričanin* sa ciljem podśećanja na štamparsku djelatnost Crne Gore.

 **NOSILAC POSLA:** Sekretarijat za kulturu i sport

  **ROK:** decembar 2021. godine

**b) Manifestacije iz oblasti sporta, školskog sporta i sportske rekreacije‚**

**1. *Žogarija***

 Ova manifestacija se već 11 godina održava u organizaciji Media-sport iz Ljubljane, a svrha i cilj je da djeca preko sporta i propratnih rekreativno-zabavnih aktivnosti sklapaju nova poznanstva i prijateljstva. Uspješno se održava u Austriji, Italiji, Mađarskoj, Hrvatskoj, Srbiji, Bosni i Hercegovini, Makedoniji i Crnoj Gori, te predstavlja svojevrstan most suživota, saradnje i novih oblika povezivanja mladih generacija susjednih zemalja. Sadržaji i svrha *Žogarije* su razvijanje i podsticanje strpljivosti kroz fair-play u igrama sa loptom, nastupima navijačkih ekipa, druženje i zabava sa pjevačkim i plesnim takmičenjima, stvaranje kreativnih radionica. Na takmičenjima učestvuju dječaci i djevojčice uzrasta 8-10 godina, a takmiče se u više disciplina.

**ORGANIZATOR:** Sekretarijat za kulturu i sport

 u saradnji sa Media-sportom iz Ljubljane

REALIZACIJA**:** mart - jun 2021. godine

***2. Liga osnovnih škola***

I u oblasti sporta, Sekretarijat za kulturu i sport nastoji da ostvari edukativne sadržaje. U tom pogledu, organizuje se *Liga osnovnih škola* grada Podgorice. Takmičenje se organizuje u raznim sportskim disciplinama. *Liga* će se održati u skladu sa odredbama Pravilnika i Propozicija *Lige osnovnih škola* Podgorice.

 **ORGANIZATOR**: Sekretarijat za kulturu i sport u

 saradnji sa osnovnim školama i

 Savezom sportskih školskih društava

  **REALIZACIJA**: mart - maj 2021. godine

**3. Atletika u školama**

"IAAF DJEČIJA ATLETIKA" je koncept koji je zamišljen tako da unese zabavu pomoću atletike. Nove discipline i inovativna organizacija treba da obezbijede djeci da otkriju neke od osnovnih aktivnosti: sprint, izdržljivost u trčanju, skakanje, bacanje/dizanje i to na svim mogućim mjestima (sportskom stadionu, igralištu, u fiskulturnoj sali, bilo kom mjestu pogodnom za sport i sl.) Ove atletske igre će pružiti najmlađima mogućnost da u najvećoj mogućoj mjeri iskoriste prednosti bavljenja atletikom a sa ciljem unapređenja njihovog zdravlja, obrazovanja i samoispunjenja.

Promocija zdravlja – Jedan od glavnih ciljeva aktivnosti "IAAF DJEČIJA ATLETIKA" koja mora da podstakne djecu da se igraju i koriste obilato svoju energiju radi očuvanja zdravlja na duge staze. Atletika je u tom pogledu jedinstvena, jer odgovara na taj izazov raznolikom prirodom svojih aktivnosti, kao i fizičkim odlikama koje praktične aktivnosti atletike zahtijevaju. Sve veći zahtjevi koje različite forme igara postavljaju djeci imaju za cilj da doprinesu njihovom harmoničnom opštem razvoju. Društvena interakcija - "IAAF DJEČIJA ATLETIKA" je koristan faktor integracije djece u društvenu sredinu.

 **ORGANIZATOR**: Sekretarijat u saradnji sa Atletskim savezom CG

 i Atletskim klubom “Podgorica”

 **REALIZACIJA:** april- maj 2021.

**4. Dječija odbojka**

Odbojka je jedan od najpopularnijih sportova kako u profesionalnom tako i u amaterskom obliku, koji ljudi sve češće upražnjavaju u svoje slobodno vrijeme. Bilo da je riječ o dvoranskoj ili odbojci na pijesku, danas je to jedan od omiljenih oblika rekreacije i očuvanja zdravlja. Odbojka se smatra idealnim modelom zdravstveno usmjerene tjelesne aktivnosti kod djece, jer poboljšava sve funkcije u organizmu. To je sport u kojem mogu učestvovati djeca svih uzrasnih kategorija, može biti sredstvo privlačenja učenika da učestvuju u sportskim aktivnostima. Naročito je značajan njen učinak u mlađoj dobi kada poboljšava strukturu koštanog sistema i motoričke sposobnosti. **Glavni cilj**manifestacijeje razvijanje i podsticanje zdravlja, kao i promocija zdravog načina života, putem fizičkih aktivnosti, posebno motoričkih, kod djece mlađeg školskog uzrasta, od 7 do 11 godina.

 **ORGANIZATOR**: Sekretarijat u saradnji sa Odbojkaški

 savezom Crne Gore

 REALIZACIJA: april- maj 2021.

***5. Majski rekreativni susreti i crnogorski višeboj***

U saradnji sa sportsko rekreativnim društvima, organizuje se značajan broj sportsko rekreativnih takmičenja u više sportskih disciplina u kojima uzimaju učešće sportsko-rekreativne organizacije iz Podgorice. Osim takmičenja u košarci, fudbalu, odbojci, šahu, basketu, stonom tenisu i pikadu, održaće se i takmičenja u tradicionalnim disciplinama: povlačenje konopa, bacanje kamena sa ramena, preskakanje pasa-pojas, prevlačenje protivnika, bacanje klade...

 **ORGANIZATOR:** Sekretarijat za kulturu i sport u

saradnji sa SRD Podgorica

 **REALIZACIJA:** maj 2021. godine

**6. Međunarodni OSI turnir u stonom tenisu**

Turnir se organizuje u saradnji Sekretarijata za kulturu i sport, **Udruženja paraplegičara Podgorice, Stonoteniskog kluba osoba sa invaliditetom „Luča“ i Paraolimpijskog komiteta Crne Gore.**

Na turniru učestvuju**reprezentacije Srbije, Hrvatske, Makedonije i Crne Gore.** Takmičenje se održava u ekipnoj i pojedinačnoj konkurenciji.

 **ORGANIZATOR**: Sekretarijat za kulturu i sport u saradnji sa Paraolimpijskim komitetom

 Crne Gore.

**REALIZACIJA**: maj-jun 2021.

**7. Podgorički street basket 3 na 3**

Basket (ili košarka 3 na 3, 3x3, košarka 3x3) je verzija [košarkaške](https://sr.wikipedia.org/wiki/%D0%9A%D0%BE%D1%88%D0%B0%D1%80%D0%BA%D0%B0%22%20%5Co%20%22Ko%C5%A1arka) igre, koja se igra na jednom [košu](https://sr.wikipedia.org/wiki/Ko%C5%A1), sa ekipama od tri člana. Popularnost basketa je naglo porasla prije svega u [SAD](https://sr.wikipedia.org/wiki/%D0%A1%D1%98%D0%B5%D0%B4%D0%B8%D1%9A%D0%B5%D0%BD%D0%B5_%D0%90%D0%BC%D0%B5%D1%80%D0%B8%D1%87%D0%BA%D0%B5_%D0%94%D1%80%D0%B6%D0%B0%D0%B2%D0%B5) da bi se proširila širom [svijeta](https://sr.wikipedia.org/wiki/%D0%A1%D0%B2%D0%B5%D1%82). Popularnost je stekla i na našim prostorima. Ova sportska manifestacije je planirana sa željom da promovišemo basket 3 na 3 u Podgorici, kao novu olimpijsku disciplinu i da kroz jedan ovakav projekat pružimo mogućnost da svi naši sugrađani učestvuju bez obzira na fizičke sposobnosti.

U saradnji sa organizacijom 3x3 Montenegro, koja je oficijalni organizator 3x3 turnira pod pokroviteljstvom FIBA i KSCG, planirano je trodnevno košarkaško takmičenje na otvorenom za sve uzrasne kategorije. Takmičenje će biti međunarodnog karaktera.

**ORGANIZATOR**: Sekretarijat za kulturu i sport u saradnji sa 3x3 Montenegro

**REALIZACIJA**: jun 2021. godine

**8. Školski sportski raspust**

Analiza školskog sporta u Podgorici je pokazala da veliki broj školske djece u toku ljetnjeg školskog raspusta ne upražnjava sportske aktivnosti. Cilj realizacije programa ljetnjeg sportskog raspusta jeste da se, kroz besplatne sportske sadržaje, u toku ljetnjeg raspusta uključi što veći broj djece u sportske aktivnosti, razvijanje ljubavi prema sportu, zdravim načinima života i aktivnom provođenju slobodnog vremena.

 **ORGANIZATOR**: Sekretarijat za kulturu i sport u

saradnji sa Savezom sportskih školskih

 društava

 **REALIZACIJA**: jun-avgust 2021.godine

**9. Triatlon takmičenje – Podgorica 2021**

Triatlon je sportsko takmičenje koje u sebi sadrži tri sportske discipline: plivanje, biciklizam i trčanje. Imajući u vidu da je triatlon zahtjevna sportska disciplina, koja je veoma popularna u Podgorici, zahvaljujući Triatlon savezu Crne Gore i triatlon klubovima iz Podgorice, naš grad će u ljetnjim mjesecima biti domaćin triatlon takmičenja koje će biti ne samo sportka već i turistička manifetacija.

 **ORGANIZATOR:**: Sekretarijat za kulturu i sport

 u saradnji sa triatlon klubovima

 **REALIZACIJA:** jun– jul 2021. godine

**10. Manifestacija „Trofej Skadarsko jezero 2021”**

Tradicionalna manifestacija „*Trofej Skadarsko jezero 2021“* organizovaće se 51. put u saradnji sa Sportskim ribolovnim društvom Podgorica, a u disciplini "Lov ribe udicom na plovak". Na takmičenju učestvuje veliki broj domaćih i inostranih takmičara na stazi Lesendro - Skadarsko jezero.

 **ORGANIZATOR**: Sekretarijat za kulturu i sport

 u saradnji sa „Sportsko-

 ribolovačkim društvom“

 Podgorica

 **REALIZACIJA**: jun- jul 2021. godine

***11. Kamp perspektivnih sportista Podgorice***

 Potreba za organizovanjem Kampa se javila iz više razloga, između ostalog, da se na jednom mjestu okupi što veći broj talentovanih sportista i da im se uz kvalitetan stručni rad i optimalne uslove obezbijedi dalje napredovanje. Imajući u vidu da su ciljevi i zadaci koji zahtijevaju organizaciju Kampa vrlo kompleksni, uspostaviće se saradnja sa klubovima sa teritorije Glavnog grada. Klubovi su spremni na saradnju, što je pokazatelj ispravnosti organizovanja Kampa. Saradnjom između Sekretarijata za kulturu i sport i klubova, odrediće se i kriterijumi za izbor perspektivnih sportista u pojedinim sportskim disciplinama, kao i stručni kadar koji će sprovoditi trenažni proces sa njima.

 **ORGANIZATOR:**: Sekretarijat za kulturu i sport

 u saradnji sa sportskim klubovima i savezima

 **REALIZACIJA:** jun 2021. godine

**12. Međunarodni dan borbe protiv zavisnosti**

Povodom obilježavanja Međunarodnog dana borbe protiv zloupotrebe droga, 26. juna Sekretarijat za kulturu i sport u saradnji sa Javnom ustanovom za smještaj, rehabilitaciju i resocijalizaciju korisnika psihoaktivnih supstanci – Podgorica, realizuje različite aktivnosti koje podržavaju formiranje zdravih obrazaca ponašanja i koje omogućavaju da se organizuje struktura vremena na kvalitetan i kreativan način i to kroz sportske aktivnosti i kreativne radionice.

 **ORGANIZATOR:** Sekretarijat za kulturu i sport

 u saradnji sa Javnom ustanovom za smještaj, rehabilitaciju i resocijalizaciju

korisnika psihoaktivnih supstanci – Podgorica

REALIZACIJA**:**  jun 2021. godine

***13. Međunarodno otvoreno prvenstvo Podgorice u plivanju***

 Sekretarijat za kulturu i sport Glavnog grada Podgorice u saradnji sa Vaterpolo i plivačkim savezom Crne Gore, u sklopu proslave 13. jula – Dana državnosti, organizuje plivačko takmičenje *Montenegro open 2021.* Takmičenje se organizuje u cilju popularizacije plivanja u Podgorici, a očekuje se učešće preko 600 takmičara iz Crne Gore i inostranstva.

**ORGANIZATOR:** Sekretarijat za kulturu i sport

 u saradnji sa doo „Sportski objekti“ i VPSCG

 **ROK:** jul 2021. godine

**14. Sportske igre na seoskom području**

Na seoskom području u ljetnjim mjesecima, održavaju se takmičenja u više sportskih disciplina. Sekretarijat za kulturu i sport učestvuje u organizovanju i finansiranju dijela troškova ove manifestacije.

**ORGANIZATOR:** Sekretarijat za kulturu i

sport u saradnji sa Organizacionim

 odborom

 **REALIZACIJA**: jul - avgust 2021. godine

**15. Memorijalni trofej „Mladen Brajović“**

Međunarodni memorijalni turnir u sportskom ribolovu posvećen Mladenu Brajoviću biće održan na stazi *kanal Morača.* Takmičenje u disciplini lov ribe udicom na plovak, u slobodnom stilu (bolonjez, štek, pecaljka) održava se u znak sjećanja na Mladena Brajovića, istaknutog sportskog radnika i nekadašnjeg omladinskog prvaka u sportskom ribolovu i osvajača drugih brojnih takmičenja.

 **ORGANIZATOR:**: Sekretarijat za kulturu i sport

 u saradnji sa sportskim ribolovnim društvom *Number 1*

 **REALIZACIJA:** avgust 2021. godine

 **16. Pješačenjem do zdravlja - Obilježavanje svjetskog dana pješačenja**

Svjetska asocijacija sporta je prije 20 godina **-15. oktobar**proglasila kao Međunarodni dan pešačenja, kako bi se ispromovisale **prednosti fizičke aktivnosti.** Kampanju je podržala Svjetska zdravstvena organizacija povezujući je sa svojom globalnom inicijativom**“Kretanjem do zdravlja”. Sekretarijat za kulturu i sport će u saradnji sa sportskim klubovima, savezima i rekreativnim društvima u sklopu obelježavanja Dana pješačenja organizovati pješačke ture na više lokacija za sve naše sugrađane, nakon kojih će se održati zabavni događaj na glavnom trgu.**

 **ORGANIZATOR:**: Sekretarijat za kulturu i sport

 u saradnji sa SRD Podgorica

 **REALIZACIJA:** avgust- oktobar 2021. godine

**17. Međunarodni dan studentskog sporta**

Sekretarijat za kulturu i sport i Studentski sportski savez Crne Gore organizuju niz sportsko rekreativnih manifestacija u sklopu proslave Međunarodnog dana univerzitetskog sporta. Inicijativu FISU-a podržao je, zajedno sa još 43 Nacionalne studentske sportske asocijacije, i Studentski sportski savez Crne Gore preko Nacionalne komisije za UNESCO. Međunarodni dan univerzitetskog sporta prvi put je obilježen 2016. godine, a očekujemo da će se ovogodišnje izdanje IDUS-a obilježiti u preko 150 zemalja.

**ORGANIZATOR**: Sekretarijat za kulturu i sport u saradnji sa Univerzitetskim sportskim

savezom Crne Gore.

**REALIZACIJA**: Septembar-oktobar 2021.

**18. Međunarodno OSI košarkaško takmičenje u kolicima**

Košarka u kolicima je paraolimpijski sport od prvih paraolimpijskih igara koje su održane 1960. godine u Rimu, a igra se još od sredine četrdesetih godina prošlog vijeka. Takmičenje se održava prema pravilima IWBF-a, uz učešće ekipa iz Crne Gore i inostranstava.

 **ORGANIZATOR**: Sekretarijat za kulturu i sport u saradnji

 sa Paraolimpijskim komitetom Crne Gore.

 **REALIZACIJA**: septembar-oktobar 2021. godine

**19. Podgorički dječiji dan sport**

Manifestacija PODGORIČKI DJEČIJI DAN SPORTA se organizuje povodom Dječije nedelje koja se održava početkom oktobra, u cilju skretanja pažnje javnosti na djecu i mlade, na potrebe i prava djece i mladih u porodici, društvu i lokalnoj zajednici, na njihova prava da odrastaju u što boljim uslovima, na jednake šanse za razvoj i ostvarenje svih svojih potencijala. Planiran je veliki broj aktivnosti u saradji sa klubovima sa područja Glavnog grada.

 **ORGANIZATOR**: Sekretarijat u saradnji sa

 sportskim klubovima Podgorice

  **REALIZACIJA**: oktobar 2021.

**20. Međunarodni atletski maraton „Podgorica Millennium Run“**

Podgorica će biti domaćin nove sportske atletske manifestacije pod nazivom „Podgorica Millenium Run“, sa sloganom „Kilometri spajaju Podgoricu“. Planirano je da za vrijeme ove manifestacije Podgorica bude u znaku sporta, trčanja, druženja i zdravih stilova života. Manifestacija je zamišljena na način da sve staze prolaze kroz najinteresantnije djelove grada, od centra, preko Maslina, Zlatice i Zagoriča, pa preko Morače, City kvarta, Donje Gorice, Dahne, Golubovaca, Tuzi, Starog Aerodroma, Tuškog puta, Zabjela, Pobrežja i Ljubovića, kroz Staru Varoš, pravo ulicom Slobode do Milenijuma. Cilj je da takmičari upoznaju svaki metar Podgorice. Centralno mjesto dešavanja je most Milenijum, na kojem će biti start i cilj manifestacije. Trke koje su planirane da se održe su: Fun run (5km), Desetka (10km), Polumaraton (21,1km) i Maraton (42,2km).

 **ORGANIZATOR**: Sekretarijat za kulturu i sport u

saradnji sa Sportskom organizacijom

 „Multisport akademija Mayer“

 **REALIZACIJA**: 21. novembar 2021. godine

**21. Međunarodni ženski turnir „Royal Cup“**

Na teniskim terenima TK „As“ u Donjim Kokotima i ove godine će se održati Međunarodni ženski teniski turnir „Royal Cup“.

 Zbog dobre organizacije i ispunjavanja svih standarda, uvršten je u kalendar Svjetske teniske asocijacije. Pokrovitelj turnira je Glavni grad Podgorica.

 **ORGANIZATOR**:Sekretarijat za kulturu i sport u

Saradnji sa TK “As”

REALIZACIJA: oktobar 2021. godine

**22. Prvenstvo srednjih škola**

Prvenstvo srednjih škola održaće se pod nazivom „Srednjoškolci Podgorici“. Cilj manifestacije je okupljanje što većeg broja srednjoškolaca i njihovo uključivanje u takmičenje u raznim sportskim disciplinama, kao i obilježavanje *Dana oslobođenja Podgorice*.

 **ORGANIZATOR**:Sekretarijat za kulturu i sport u

saradnji sa srednjim školama i

 Savezom sportskih školskih društava

REALIZACIJA: oktobar-decembar 2021. godine

**23. Tradicionalna međunarodna atletska trka Oslobođenje Podgorice – 2021 ("Memorijal Veliša Mugoša")**

Tradicionalna ulična trka organizuje se povodom *Dana oslobođenja Podgorice*, organizuje se 18. decembra, dan uoči praznika našeg grada. Ovo je idealna prilika da učesnici, ali i naši građani osjete čari najstarije sportske manifestacije u Glavnom gradu.

**ORGANIZATOR**:Sekretarijat u saradnji sa

 Organizacionim odborom

 manifestacije

REALIZACIJA: 18. decembar 2021. godine

**24. Proglašenje najuspješnijih sportista Podgorice u 2021. godini**

Rezultati postignuti na takmičenjima, mjerilo su ocjene uspjeha i vrijednosti. U cilju podsticanja takmičarskog duha, organizovaće se svečanost proglašenja najuspješnijih sportista Podgorice.

 **ORGANIZATOR**: Sekretarijat za kulturu i sport

 REALIZACIJA: decembar 2021. godine

**25. Decembarski dani sporta i rekreacije - Podgorica 2021**

Povodom Dana oslobođenja Podgorice, u periodu od 1. do 25. decembra održaće se brojna sportska i rekreativna takmičenja pod nazivom “Trofej Podgorice”:

* međunarodni karate - turnir
* međunarodno takmičenje u ritmičkoj gimnastici
* turniri u fudbalu...

**ORGANIZATOR:**: Sekretarijat za kulturu i sport u saradnji sa doo „Sportski objekti“

 i sportskim klubovima

REALIZACIJA**:** decembar 2021. godine

**26. Specijalna olimpijada**

Specijalna Olimpijada osnovana je 1968. godine u SAD kao program koji promoviše sportske aktivnosti u različitim olimpijskim sportovima, a namijenjen je osobama sa mentalnim hendikepom. Od tada ovom programu se priključilo više od 180 zemalja iz cijelog svijeta sa preko pet miliona sportista. Kroz svoje programe Specijalna Olimpijada teži pružanju dugoročne podrške zdravom razvoju pojedinca i njegovom uklapanju u društvo.

   Cilj organizacije manifestacije je da se tokom čitave godine organizuju treninzi i takmičenja osoba sa intelektualnom ometenošću u Podgorici. Sportistima sa intelektualnom ometenošću treniranjem jačaju zdravlje, motoriku, socijalne vještine, druže se, uče, putuju obogaćujući svoj život novim saznanjima i prijateljstvima. Zahvaljujući Specijalnoj olimpijadi imaju bogat i ispunjen život bez obzira na njihov invaliditet.

 **ORGANIZATOR:** Sekretarijat za kulturu i sport u

 saradnji sa Udruženjem „Specijalna olimpijada“

**REALIZACIJA:** tokom 2021. godine

**27. Olimpijski dan**

“Olim­pij­ski dan” obi­lje­ža­va se sva­ke go­di­ne u vi­še od 160 ze­ma­lja kao ro­đen­dan mo­der­nih Olim­pij­skih iga­ra. Mi­si­ja “Olim­pij­skog da­na” je pro­mo­ci­ja zdra­vih sti­lo­va ži­vo­ta, spor­ta i fi­zič­ke ak­tiv­no­sti, kul­tu­re, obra­zo­va­nja, to­le­ran­ci­je, pri­ja­telj­stva, fer ple­ja.

 **ORGANIZATOR:** Sekretarijat za kulturu i sport u

saradnji sa Olimpijskim komitetom Crne Gore i nacionalnim savezima

**REALIZACIJA:** jun 2021. godine

**28. Majski rekreativni susreti i crnogorski višeboj**

U saradnji sa sportsko rekreativnim društvima, organizuje se značajan broj sportsko rekreativnih takmičenja u više sportskih disciplina. Osim mtakmičenja u košarci, fudbalu, odbojci, šahu, basketu, stonom tenisu, pikadu, održaće se i takmičenja u tradicionalnim disciplinama: povlačenje konopa, bacanje kamena sa ramena, preskakanje pasa, prevlačenje protivnika, bacanje klade...

 **ORGANIZATOR:** Sekretarijat za kulturu i sport u

saradnji sa klubovima i sportsko-rekreativnim društvima

**REALIZACIJA:** maj 2021. godine

**29. Sportom protiv diskriminacije (Razlike u koš)**

U saradnji sa NVO Montebasket Sekretarijat za kulturu i sport realizuje projekat Razlike u koš, koji se bavi besplatnom školom košarke za djecu RAE populacije. Cilj je da se ukaže na probleme sa kojima se susrijeću pripadnici ove populacije prilikom uključivanja i ostanka u sportskim procesima u Crnoj Gori, te da određenom broju djece omogućimo besplatne treninge i da kroz sport doprinesemo njihovoj lakšoj socijalnoj inkluziji. Projekat se realizuje u toku drugog polugodišta i namijenjen je za djecu osnovnog školskog uzrasta.

**ORGANIZATOR:** Sekretarijat za kulturu i sport u

saradnji sa NVO Montebasket

**REALIZACIJA:** mart-april 2021. godine

***VI- STRUČNO-TEHNIČKA GRUPA POSLOVA***

**1. Izvještaj o radu za 2020. godinu Sekretarijata za kulturu i sport**

 **ROK:** februar 2021.godine;

**2. Program rada za 2022. godinu Sekretarijata za kulturu i sport**

 **ROK:** decembar 2021.godine

**4. Godišnji program razvoja sporta**

 **ROK:** I kvartal 2021. godine

**5. Izvještaj godišnjeg programa razvoja sporta**

 **ROK:** decembar 2021. godine

 **6.Prijedlog kadrovskog plana Sekretarijata za kulturu i sport za 2021. godinu**

 **ROK:** januar 2021. godine

 **8.Vodič za pristup informacijama u posjedu Skretarijata za kulturu i sport**

 **ROK:** januar 2021. godine

 **9.Informacija o rješavanju upravnih stvari iz nadležnosti Sekretarijata za**

 **kulturu i sport za 2020. godinu**

 **ROK:** I kvartal 2021. godine

 **10. Informacija o realizovanim manifestacijama u oblasti kulture, obrazovanja**

 **i sporta u 2020. godini koja sadrži pregled manifestacija i utroška**

 **sredstava za njihovu realizaciju , sa ocjenom uspješnosti i prijedlogom**

 **mjera**

 **11. Informacija o realizaciji investicija u oblasti kulture, obrazovanja i sporta**

 **u 2020.g. koja sadrži realan prikaz investicionih ulaganja, sa ocjenom**

 **potreba, mogućnosti i prioriteta daljih investicionih ulaganja**

 **ROK:** I kvartal 2021. godine

**12.Sekretarijat će imati odgovarajuću saradnju sa nadležnim organima Glavnog grada i opština, zatim ministarstvima, javnim službama iz oblasti kulture i sporta, u smislu unaprjeđivanja stanja u pojedinim oblastima.**

 **NOSILAC POSLA:** Sekretarijat za kulturu i sport

 ***VII- KANCELARIJSKA GRUPA POSLOVA***

**1. Vođenje evidencija:**

**- registar spomen-obilježja na teritoriji Glavnog grada,**

 **- matična evidencija o usmjerenoj đeci sa posebnim obrazovnim potrebama u odgovarajući obrazovni program,**

 **- djelovodnik,**

 **- upisnik predmeta prvostepenog upravnog postupka.**

**Radi obezbjeđivanja vršenja poslova iz redovne djelatnosti obavljaće se i odgovarajući administrativno - dokumentacioni, tehnički i ostali poslovi.**

***VIII- KADROVSKA STRUKTURA SEKRETARIJATA***

Pravilnikom o unutrašnjoj organizaciji i sistematizaciji Sekretarijata za kulturu i sport broj 09-D-019/20-532 od 28. maj 2020. godine i Pravilnikom o izmjenama i dopunama istog broj:09-D-019/20-1486 od 23.10. 2020. godine sistematizovano je ukupno 19 radnih mjesta sa 19 izvršilaca.

Pored poslova sekreatara, pomoćnika sekretara i pomoćnika sekreatar za kulturu, navedenim pravilnikom utvrđene su sljedeće organizacione jedinice:

-Odjeljenje za kulturu - 6 izvršilaca

-Odjeljenje za sport - 4 izvršioca

 Izvan organizacionih jedinica – 6 izvršilaca

|  |  |  |
| --- | --- | --- |
| *Red.br.* |  *Nivo kvalifikacije obrazovanja po sistematizaciji* |  *Broj izvršilaca* |
|  *1* | *VII1 nivo – visoko obrazovanje u obimu od 240 kredita* | *15* |
|  *2* | *IV1 nivo – srednje obrazovanje u obimu od 240 kredita* | *4* |
|  |  ***Ukupno:*** | ***19*** |

 ***Prikaz postojećih sistematizovanih radnih mjesta***

|  |  |  |
| --- | --- | --- |
| *Red.br.* |  *Naziv radnog mjesta* |  *Broj izvršilaca* |
| 1. | **Sekretar/ka Sekretarijata** | 1 |
| 2. | **Pomoćnik/ca sekretara/ke Sekretarijata** | 1 |
| 3. | **Pomoćnik/ca sekretara/ke za kulturu Sekretarijata** | 1 |
| 4. | Samostalni/a savjetnik/ca I za pravne poslove | 1 |
| 5. | Samostalni/a savjetnik/ca I za obrazovanje | 1 |
| 6. | Samostalni/a referent/kinja –tehnički sekretar | 1 |
| 7. | Samostalni/a referent za budžetsku potrošnju | 1 |
| 8. | Samostalni/a referent/kinja za obrazovanje | 1 |
| 9. | Samostalni/a referent/kinja - arhivar-upisničar | 1 |
| 10. |  Koordinator/ka Odjeljenja za kulturu | 1 |
| 11. | Samostalni/a savjetnik/ca I za pravne poslove iz oblasti kulture  | 1 |
| 12. | Samostalni/a savjetnik/ca I za kulturu | 1 |
|  13. | Samostalni/a savjetnik/ca I za planska dokumenta i saradnju sa nvo  | 1 |
| 14. | Samostalni/a savjetnik/ca I za kulturnu baštinu | 1 |
| 15. | Samostalni/a savjetnik/ca III za kulturu | 1 |
| 16. | Koordinator/ka Odjeljenja za sport | 1 |
| 17. | Samostalni savjetnik I za pravne poslove iz oblasti sporta | 1 |
| 18. | Samostalni savjetnik I za sportsku rekreaciju | 1 |
| 19. | Samostalni/a savjetnik/ca I za sport | 1 |

U radnom odnosu na neodredjeno vrijeme nalazi se ukupno 14 izvršioca, dok su radna mjesta za 5 izvršilaca slobodna, te bi tokom 2021. godine bilo potrebno popuniti ista na na neodređeno vrijeme internim oglasom, odnosno javnim oglasom/konkursom.

Evidencija o nepopunjenim radnim mjestima: Pomoćnik/ca sekretara/ke za kulturu, Koordinator/ka Odjeljenja za sport,Samostalni/a savjetnik/ca I - za pravne poslove u oblasti sporta, Samostalna savjetnica I - za kulturu i Samostalni/a savjetnik/ca III za kulturu.

U 2020. godini pokrenut je postupak popune radnog mjesta Samostalna savjetnica I - za kulturu koji će se okončati početkom 2021. godine.

Br:09-D-633/2020-1819

Podgorica, 17. decembar 2020. godine

 **S E K R E T A R K A**

 **Ana Medigović**